ועדת העבודה, הרווחה והבריאות, כנסת 18, פרוטוקול מספר 465, 2011-03-28 10:45

חיים כץ: בוקר טוב.

חיים כץ: יום שני בשבוע, כ"ב באדר ב', 28 במרס 2011.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק החשמל (תיקון מס' 4), התשע"א-2011 של חה"כ אלכס מילר, חה"כ רוברט אילטוב, חה"כ ליה שמטוב.

חיים כץ: פרוטוקול מס' 465.

חיים כץ: אני אצביע על דיון מחדש, לפי סעיף 124 לתקנון הכנסת.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: הצבעה     בעד רביזיה – רוב נגד – אין נמנעים – אין הרביזיה התקבלה.

חיים כץ: תודה רבה.

חיים כץ: אנחנו פותחים מחדש את הנושא לדיון.

חיים כץ: צר לי שמשרד החינוך פוגע בעבודת הכנסת.

חיים כץ: לא יכול להיות שדיונים ייערכו הלוך וחזור, הלוך וחזור.

חיים כץ: שנציגי משרד החינוך יבואו וידעו מה הם רוצים מעצמם, ויגידו בוועדת הכנסת מה שהם רוצים להגיד.

חיים כץ: לא שילכו הביתה, יתעוררו ויגידו – רק רגע.

חיים כץ: אי אפשר לצחוק על ועדות הכנסת; זאת לא דרך, זאת לא צורה.

חיים כץ: אני מקווה שזה סוף הדרך להתנהלות שלכם כאן.

חיים כץ: לא יכול להיות שתשחיתו את זמני, לא יכול להיות שתשחיתו את זמן הוועדה, לא יכול להיות שתשחיתו את זמן חברי הכנסת.

חיים כץ: פשוט לא יכול להיות.

חיים כץ: לא מכובד, לא מקובל, לא רצוי.

חיים כץ: אנחנו נפתח את הנושא לדיון.

שמרית שקד גטלין: משרד החינוך ביקש שאנחנו נקיים דיון מחדש בסעיף 6ה.

שמרית שקד גטלין: מדובר על ביצוע עבודות חשמל במסגרת לימודי חשמל.

שמרית שקד גטלין: החוק מאפשר לתלמידים או לסטודנטים שלומדים לימודי חשמל, לבצע עבודות חשמל אף על פי שטרם יש להם רישיון.

שמרית שקד גטלין: כתבנו שהם רשאים לעשות את זה במסגרת הלימודים במוסד, באחריותו, ובלבד שהעבודות מבוצעות בנוכחות מדריך שהוא בעל רישיון לביצוע אותן עבודות ובפיקוחו.

שמרית שקד גטלין: נשאלה השאלה באיזה מוסדות נאפשר להם לקיים לימודי חשמל, וכתבנו: "מוסדות שאושרו לעניין זה על-ידי המנהל למתן רישיונות לעבודות חשמל".

שמרית שקד גטלין: קיבלנו התנגדות מאוד נחרצת על זה ממשרד החינוך.

שמרית שקד גטלין: אנחנו ניסחנו סעיף שאנחנו מקווים שייתן מענה לבעיה הזאת, ואני אקריא.

שמרית שקד גטלין: אנחנו מוחקים, ובמקום: "שאושרו לעניין זה על-ידי המנהל למתן רישיונות לעבודות חשמל" – אנחנו מציעים: "בסעיף זה "מוסדות" – מוסדות שמתקיימים בהם לימודי חשמל, והם אחד מאלה:      (א) "מוסד להשכלה גבוהה" – שהוא אחד מאלה:      	(1) מוסד שהוכר לפי סעיף 9 לחוק המועצה להשכלה גבוהה;     	(2) מוסד שקיבל תעודת היתר או אישור לפי סעיף 21א לחוק המועצה להשכלה                 גבוהה;     	(3) מוסד שהתואר שהוא מעניק הוכר לפי סעיף 28א לחוק המועצה להשכלה גבוהה;     (ב) מוסדות בפיקוח משרד התמ"ת;   (ג) מוסדות בפיקוח משרד החינוך;     (ד) מוסדות שאושרו לעניין זה על ידי המנהל למתן רישיונות לעבודות חשמל;

חיים כץ: יש למישהו הערות על הסעיף?

קריאה: לא.

חיים כץ: אנחנו נצביע על הסעיף הזה.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: הצבעה     בעד סעיף 6ה – רוב נגד – אין נמנעים – אין סעיף 6ה התקבל.

חיים כץ: תודה רבה, הסעיף אושר.

שמרית שקד גיטלין: עכשיו נצביע על כל הצעת החוק.

חיים כץ: נצביע על כל הצעת החוק מחדש כי משכנו אותה.

חיים כץ: מי בעד הצעת החוק?

חיים כץ: מי נגד?

חיים כץ: מי נמנע?

חיים כץ: הצבעה     בעד הצעת החוק – רוב נגד – אין נמנעים – אין הצעת החוק התקבלה.

חיים כץ: תודה רבה.

חיים כץ: הצעת החוק סוף כל סוף אושרה לקריאה שנייה ושלישית בנוסח שהוקרא בפעם האחרונה עם התיקון הזה.

חיים כץ: אני מקווה שבא לציון גואל, ובזה סיימנו את העניין.

חיים כץ: תודה רבה, הישיבה נעולה.